પોલીસમાં ઓળખાણ છે, કહી ગમે તેની ભલામણ કરવા જતાં હવે સાવચેત રહેજો! ગુજરાત પોલીસના ઇતિહાસમાં સંભવત: પહેલીવાર ખોટી ભલામણ કરવાનો પણ ગુનો નોંધાયો છે. આ ફરિયાદ અમરેલી જિલ્લાના ધારીમાં નોંધાઇ છે. એક અરજી આધારે તપાસમાં ભલામણ બાદ સરકારી રેકર્ડમાં ચેડાં કરી જુનો મેમો ફાડી ઓછો દંડ થાય તેવી હળવી કલમ સાથેનો નવો મેમો આપવાનું કૌભાંડ એક ASIએ આચર્યું હતું. તપાસમાં આ બાબત સ્પષ્ટ થતા ડીએસપી નિર્લિપ્ત રાયે ભલામણ કરનારા અને ભલામણ સ્વીકારનારા પોલીસકર્મી સામે ગુનો નોંધવા આદેશ કર્યો હતો. અમરેલીમાં IPS નિર્લિપ્ત રાયનું પોસ્ટિંગ થયું તેના થોડા દિવસમાં જ તેમના ધ્યાને ધારી પોલીસ સ્ટેશનમાં હનિફભાઈ નાડ નામની વ્યક્તિએ કરેલી અરજી આવી હતી.